Farimbon' Ezaka ho Fahombiazan' ny Fanabeazana eny Ifotony

Ny Farimbon' Ezaka ho Fahombiazan' ny Fanabeazana eny Ifotony (na FEFFI) dia rafitra ao amin' ny Minisiteran' ny Fanabeazam-Pirenena eto Madagasikara izay natsangana ho fanampiana ara-bola hanatsarana sy hanamafisana ny fanabeazana fototra sy ambaratonga faharoa (EPP, CEG, Lisea). Araka ny didim-panjakana laharana 2015-707"Décret n°2015-707" (PDF), www.saha.mg izay manafoana ny didim-panjakana teo aloha (laharana 2002-1007"Décret n°2002-1007 du 11 Septembre 2002 Portant création d’une structure dénommée « Partenariat pour le développement des établissements scolaires »", textes.lexxika.com) dia manana rafitra sy fandaminana voafaritr' ity didim-panjakana ity ny FEFFI. Tompon' andraikitra amin' ny fitantanana ny vola (izay atao amin' ny teny hoe "caisse école" na "caisse de soutien") sy amin' ny fitaovana izy, sady miara-miasa amin' ny talen-tsekoly. Ny fandraisan' anjaran' ny ray aman-drenin' ny mpianatra sy ny fitanana kaonty hentitra ary ny fitaovana omen' ny Minisiteran' ny Fanabeazam-Pirenena dia manampy amin' ny fampiasana tsara ny vola ho tombontsoan' ny mpianatra sy ny sekoly. Na dia manana anjara toerana lehibe eo amin' ny fitantanana ny toeram-pampianarana eto Madagasikara aza ny FEFFI, dia maro ny olana mbola mitoetra sy manakana ny fahombiazany. Olana goavana manimba ny fanabeazana eto Madagasikara ny fanodinkodinam-bola eo anivon' ny FEFFI"Enquête de suivi des dépenses publiques dans le secteur de l'éducation au niveau primaire à Madagascar", www.unicef.org"Étude de la corruption et des mesures anti-corruption à Madagascar", www.u4.no.

 Fitantanana 

 Ny lalàna 
Fehezin’ ny didim-panjakana laharana 2015-707 tamin' ny 21 Avrily 2015, izay mamaritra ny rafitra sy ny fandaminana ny Farimbon' Ezaka ho Fahombiazan' ny Fanabeazana eny Ifotony (FEFFI), ny fitantanana ny tahirim-bolan' ny sekoly (caisse école) sahanin' ny FEFFI. Manafoana ny didim-panjakana teo aloha (laharana 2002-1007) ity didim-panjakana ity ary mikendry ny hanavao sy hanamafy ny fitantanana ny toeram-pampianarana"Décret N° 2015-707 abrogeant le décret n°2002-1007 du 11 septembre 2007 et portant structure et organisation de la Farimbon' Ezaka ho Fahombiazan' ny Fanabeazana eny Ifotony (FEFFI)", www.saha.mg.

 Fiaraha-mitantana 
Ny FEFFI dia natao ho an' ny fitantanana andraisan' ny mpisehatra samihafa anjara avy amin' ny tontolon' ny fanabeazana: ny ray aman-drenin' ny mpianatra amin' ny alalan' ny Fikambanan' ny Ray Aman-drenin' ny Mpianatra (FRAM) dia manana solontena eo anivon' ny FEFFI ary mandray anjara amin' ny fanapahan-kevitra mikasika ny fampiasana ny vola. Miara-miasa akaiky amin' ny FEFFI amin' ny fanatanterahana ny tetikasa sy ny fitantanam-bola ny talen-tsekoly. Afaka mandray anjara koa ny solontenan' ny vondrom-paritra eo an-toerana, ka manamafy ny fifandraisan' ny sekoly sy ny tontolo manodidina azy.

 Fangaraharana sy fanaraha-maso 
Ny FEFFI no miantoka ny fangaraharan' ny fampiasana ny vola. Tafiditra ao anatin' izany ny fitanan-kaonty hentitra izay itazoman' ny FEFFI firaketana momba ny kaonty marina, sy ny fanaovana tatitra momba ny fampiasana ny vola. Ataon' ny tompon' andraikitra mahefa ny fanaraha-maso mba hiantohana ny fitantanana araka ny tokony ho izy ny vola. Ahafahan' ny olom-pirenena mandray anjara amin' ny fanaraha-maso sy mampisy ny mangarahara bebe kokoa ny fisian' ny solontenan' ny ray aman-dreny eo anivon' ny FEFFI.

 Fampiasana ny vola 
Azo ampiasaina amin' ny fandaniana isan-karazany mifandraika amin' ny fampandehanana ny sekoly sy amin' ny fanatsarana ny fianarana ny vola avy amin' ny tahirim-bolan' ny sekoly na ny vola fanohanana. Anisan' izany ny fanamboarana madinika sy ny fikojakojana ny trano, ny fividianana fitaovam-pianarana sy fitaovam-pampianarana, ny fikarakarana hetsika ao an-tsekoly sy ivelan' ny sekoly, ary ny fanohanana ny mpianatra sahirana.

 Torolalana sy fiofanana 
Namolavola toromarika momba ny fitantanana ny volan' ny sekoly sy ny Farimbon' Ezaka ho Fahombiazan' ny Fanabeazana eny Ifotony (FEFFI) ny Minisiteran' ny Fanabeazam-Pirenena. Nozaraina tamin' ny talem-paritry ny fanabeazam-pirenena izany toromarika izany. Mikendry ny hampirindra ny fanao sy hanamafisana ny fahaizan' ny mpisehatra izay mandray anjara amin' ny fitantanana ara-bola ny sekoly ny torolalana.

 Ny olana 
Na dia manana anjara toerana lehibe eo amin' ny fitantanana ny toeram-pampianarana eto Madagasikara aza ny FEFFI, dia maro ny olana mbola mitoetra ary manakana ny fahombiazany.

 Olana samihafa 

 Tsy fahampian' ny fahaiza-manao 
Tsy manana ny fahaiza-manao ilaina amin' ny fitantanam-bola na amin' ny fitanana kaonty na amin' ny fandrafetana fandaharan' asa ny mpikambana ao amin' ny FEFFI sasany. Miteraka fahadisoana eo amin' ny fitantanam-bola sy tsy fahampian' ny mangarahara ary fahasahiranana amin' ny fanatanterahana tetikasa mahomby izany.

 Tsy fandraisana anjaran' ny FRAM 
Na dia tokony hisolo tena ny ray aman-dreny ao anatin' ny FEFFI aza ny FRAM, dia indraindray voafetra ihany ny tena fandraisany anjara noho ny tsy fahampian' ny fampahalalana, ny tsy fahampian' ny fotoana na ny tsy fahatokisana an' ilay rafitra.

 Tsy fahampian' ny fanaraha-maso 
Tsy ampy indraindray ny fanaraha-maso ny asan' ny FEFFI ataon’ ny tompon' andraikitra mahefa. Mandrisika ny fanararaotana sy ny fanodinkodinam-bola ary ny tsy fisian' ny mangarahara amin' ny fitantanana ny vola izany.

 Fitsabahan' olon-kafa 
Amin' ny tranga sasany dia iharan' ny tsindry ara-pôlitika ny FEFFI ka manimba ny fahaleovan-tenany sy ny fahafahany mandray fanapahan-kevitra ho an' ny tombontsoan' ny sekoly izany.

 Fanodinkodinam-bola 
Miseho amin' ny endrika maro ny fanodinkodinam-bola eo anivon' ny FEFFI eto Madagasikara, ary marihina fa tsy ny FEFFI rehetra no voakasik' izany fomba izany. Na izany aza dia manasongadina ny fahalemen' ny rafi-pitantanana sy fanaraha-maso ny tranga maro.

 Ny fisehon' ny fanodinkodinam-bola 
Indraindray ny mpikambana ao amin' ny FEFFI dia mampiasa ny vola avy amin' ny tahirim-bolan' ny sekoly ho an' ny fandaniany manokana (fividianan-javatra, fitsangantsanganana, sns.). Misy koa ny fanehoana faktiora hosoka enti-manamarina ny fandaniana izay tsy tena nisy, na faktiora ahitana fanondrotam-bidy: ahodinkodina avy eo ny elanelana sisa amin' ilay vola.

Misy koa ny fividianana kojakoja na fitaovana izay tsy aterina ao an-tsekoly mihitsy nefa soratana ao amin' ny kaonty, ka ny vola mifanandrify amin' izany dia ahodinkodina. Amin' ny fanatanterahana asa lehibe na ny fividianan-javatra lehibe dia indraindray tsy voahaja ny fomba fanao amin' ny tolo-bidy, ka manome vahana ny fifanarahana tsy ara-dalàna amin' ny mpamatsy ny fanodinkodinam-bola.

Indraindray koa ny fandaniana dia tsy misy fanamarinana, ka tsy ahafahana manao fanaraha-maso ny fampiasana ny vola. Manasarotra ny fanaraha-maso ny fampidirana sy ny famoaham-bola ny tsy fisian' ny boky firaketana kaonty mazava sy manara-penitra, ka mitaona ho amin' ny fanodinkodinam-bola.

 Ny tompon' andrakitra amin' ny fanodinkodinana 
Matetika ny fanodinkodinam-bola dia iarahan' ny olona maro mandray anjara. Ny filoha sy ny mpitam-bola ary ny mpikambana hafa ao amin’ ny biraon' ny FEFFI no miandraikitra ny fitantanana ny vola sady mety ho voakasiky ny fanodinkodinana. Mandrisika ny fanodinkodinam-bola ny tsy fisian' ny fahenterana sy ny tsy fisian' ny fanaraha-maso anatiny na ny firaisana tsikombakomba eo amin' ny mpikambana sasany. Afaka miray tsikombakomba amin' ny fanodinkodinam-bola ny mpamatsy entana amin' ny alalan' ny fanomezana faktiora sandoka na fanomezana faktiora mihoatra ny tokony ho tombam-bidin' ny entana. Amin' ny tranga sasany dia mety ho voarohirohy amin' ny raharaha kolikoly ny mpiasam-panjakana tompon' andraikitra amin' ny fanaraha-maso ny FEFFI, izay manakipy maso amin' ny tsy fanarahan-dalàna mba ho takalon' ny kopaka isasahana.

Na dia tsy tompon' andraikitra mivantana amin' ny fitantanana ny tahirim-bolan' ny sekoly aza ny talen-tsekoly dia miara-miasa akaiky amin' ny FEFFI ary mety ho voarohirohy amin' ny fanodinkodinam-bola, indrindra amin' ny fanamarinam-pandaniana mampiahiahy. Ny fandraisana anjaran' ny ambaratongam-pahefana samihafa, manomboka amin' ny talen' ny sekoly ka hatrany amin' ny ambaratonga ambony eo amin' ny fitantanana ny fanabeazana, amin' ny fanodinkodinam-bola eo anivon' ny FEFFI, dia zava-misy. Izany fandraisana anjara izany dia vao mainka manasarotra ny ady amin' ny kolikoly ary manasarotra ny fampiharana ny rafitra fanaraha-maso. Miteraka rafitra anjakan' ny kolikoly izay sarotra ravaina ny fandraisana anjaran' ny ambaratongam-pahefana maromaro amin' ny fanodinkodinam-bola, satria mifampiaro ny mpisehatra ao.

 Jereo koa 

 Fikambanan' ny Ray Aman-drenin' ny Mpianatra 
 Kolikoly eto Madagasikara 
 Fanabeazana eto Madagasikara 
 Fahantrana eto Madagasikara 

 Loharano sy fanamarihana